b'\n_START_ARTICLE_\nAnnankatu 6 (Pori)\n_START_PARAGRAPH_\nKultturitalo Annankatu 6 eli Annis on Porissa sijaitseva sosiaalinen kulttuurikeskus. Se syntyi vuonna 1980 Porin teatterinuorten vallattua k\xc3\xa4ytt\xc3\xb6ns\xc3\xa4 kaupungin keskustassa sijainneen tyhj\xc3\xa4n teollisuuskiinteist\xc3\xb6n.\n_START_SECTION_\nToiminta\n_START_PARAGRAPH_\n"Annis" -nimell\xc3\xa4 yleisesti tunnetussa kulttuurikeskuksessa toimii nyky\xc3\xa4\xc3\xa4n useita teatteriryhmi\xc3\xa4, Porin teatterinuorten lis\xc3\xa4ksi muun muassa Vihre\xc3\xa4 Teatteri sek\xc3\xa4 Porin ylioppilasteatteri. Annankatu 6 on lis\xc3\xa4ksi ollut s\xc3\xa4\xc3\xa4nn\xc3\xb6llisesti yksi Lainsuojattomat-teatterifestivaalin n\xc3\xa4ytt\xc3\xa4m\xc3\xb6ist\xc3\xa4. My\xc3\xb6s valtakunnalliseksi laajentunut lapsille suunnattu leikkiteatteri-metodi on saanut alkunsa Annikselta vuonna 1995. Tunnetuimpia Annankatu 6:lla vaikuttaneista teatteriharrastajista ovat muun muassa n\xc3\xa4yttelij\xc3\xa4t Mari Rantasila  ja Joonas Nordman  sek\xc3\xa4 ohjaaja Noora M\xc3\xa4nnist\xc3\xb6 . Heist\xc3\xa4 Rantasila ja M\xc3\xa4nnist\xc3\xb6 olivat my\xc3\xb6s valtaamassa rakennusta._NEWLINE_Teatteriryhmien lis\xc3\xa4ksi Anniksella vaikuttaa useita muiden alojen kulttuuritoimijoita ja talossa j\xc3\xa4rjestet\xc3\xa4\xc3\xa4n muun muassa erilaisia konsertteja. Anniksella ovat harjoitelleet useat porilaisyhtyeet, kuten Dingo, Disco Ensemble sek\xc3\xa4 Magyar Posse. Annankatu 6 on tunnettu my\xc3\xb6s lukuisista graffiteistaan. Vuonna 2001 valmistui Noora M\xc3\xa4nnist\xc3\xb6n ohjaama Anniksesta kertova dokumenttielokuva "Rajattoman ajan talo", joka on esitetty muun muassa TV2:n Dokumenttiprojekti-ohjelmapaikalla.\n_START_SECTION_\nHistoria\n_START_PARAGRAPH_\nAnnankatu 6:n ensimm\xc3\xa4inen osa valmistui vuonna 1873, kun paikalle rakennettiin olutpanimo kellareineen. Panimossa valmistettiin oluen lis\xc3\xa4ksi my\xc3\xb6s virvoitusjuomia sek\xc3\xa4 kivenn\xc3\xa4isvett\xc3\xa4 aina vuoteen 1935 saakka. Rakennusta laajennettiin vuonna 1915 ja my\xc3\xb6hemmin viel\xc3\xa4 1938, jolloin se saavutti nykyisen muotonsa siipirakennuksineen. Olutpanimon ja virvoitusjuomatehtaan j\xc3\xa4lkeen Annankatu 6:ssa toimi kirjansitomo vuoteen 1958 je sen j\xc3\xa4lkeen tekstiilitehdas 1970-luvun j\xc3\xa4lkipuoliskolle saakka._NEWLINE_Vuonna 1980 tapahtuneen valtauksen j\xc3\xa4lkeen Porin kaupunki rahoitti talon remontointia vuonna 1982. Entiseen teollisuuskiinteist\xc3\xb6\xc3\xb6n rakennettiin harjoittelu- ja esiintymistiloja nuorisoteatteriryhmille ja yhtyeille. Taloon muutti teatterinuorten lis\xc3\xa4ksi my\xc3\xb6s Porin el\xc3\xa4v\xc3\xa4n musiikin yhdistys PELMU. Vuonna 1989 Anniksen toimintaa uhkasi samassa korttelissa toimineen Porin Puhelin Oy:n uudisrakennussuunnitelma, joka kuitenkin onnistuttiin est\xc3\xa4m\xc3\xa4\xc3\xa4n. Suuri peruskorjaus rakennukseen valmistui 1990-luvun lopussa.'